CELEX: E2020C0102
Language: el
Date: 2020-08-31 00:00:00
Title: Αποφαση τησ Εποπτευουσασ Αρχησ τησ ΕΖΕΣ αριθ. 102/20/COL της 31ης Αυγούστου 2020 με την οποία επιτρέπεται στη Νορβηγία να εφαρμόσει παράταση ορισμένων περιόδων που προσδιορίζονται στο άρθρο 2 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου για τη θέσπιση ειδικών και προσωρινών μέτρων λόγω της επιδημικής έκρηξης της COVID‐19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές [2020/1635]

5.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 367/42
            
         
      ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ
      αριθ. 102/20/COL
      της 31ης Αυγούστου 2020
      με την οποία επιτρέπεται στη Νορβηγία να εφαρμόσει παράταση ορισμένων περιόδων που προσδιορίζονται στο άρθρο 2 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου για τη θέσπιση ειδικών και προσωρινών μέτρων λόγω της επιδημικής έκρηξης της COVID‐19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές [2020/1635]
      Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
      Έχοντας υπόψη τον κανονισμό (ΕΕ) 2020/698 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για τη θέσπιση ειδικών και προσωρινών μέτρων λόγω της επιδημικής έκρηξης της COVID‐19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές (1), και ιδίως το άρθρο 2 του εν λόγω κανονισμού, όπως προσαρμόστηκε στη συμφωνία για τον ΕΟΧ με το πρωτόκολλο 1,
      Εκτιμώντας τα ακόλουθα:
      Σύμφωνα με την οδηγία 2003/59/ΕΚ του Ευρωπαϊκού Κοινοβουλίου και του Συμβουλίου (2), ορισμένοι επαγγελματίες οδηγοί υποχρεούνται να πραγματοποιούν περιοδική κατάρτιση και, αφού ολοκληρώσουν επιτυχώς την εν λόγω κατάρτιση, λαμβάνουν πιστοποιητικό επαγγελματικής ικανότητας (στο εξής: ΠΕΙ), το οποίο μπορεί είτε να έχει τη μορφή δελτίου επιμόρφωσης οδηγού είτε να φέρει αντίστοιχη σήμανση εναρμονισμένου ενωσιακού κωδικού «95» στην άδεια οδήγησης σύμφωνα με το άρθρο 10 της εν λόγω οδηγίας.
      Σύμφωνα με το άρθρο 2 παράγραφος 1 του κανονισμού (ΕΕ) 2020/698 παρατείνονται κατά επτά μήνες οι προθεσμίες για την ολοκλήρωση από κάτοχο πιστοποιητικού επαγγελματικής ικανότητας (ΠΕΙ) της περιοδικής κατάρτισης, οι οποίες, σύμφωνα με τις εν λόγω διατάξεις, διαφορετικά θα είχαν λήξει ή θα έληγαν μεταξύ της 1ης Φεβρουαρίου 2020 και της 31ης Αυγούστου 2020. Το άρθρο 2 παράγραφος 2 του εν λόγω κανονισμού παρατείνει κατά τον ίδιο τρόπο την ισχύ της αντίστοιχης σήμανσης του εναρμονισμένου ενωσιακού κωδικού «95» και το άρθρο 2 παράγραφος 3 παρατείνει τα αντίστοιχα δελτία επιμόρφωσης οδηγού.
      Όταν ένα κράτος μέλος θεωρεί ότι η ολοκλήρωση της περιοδικής κατάρτισης ή η πιστοποίησή της, η σήμανση του εναρμονισμένου ενωσιακού κωδικού «95» ή η ανανέωση των δελτίων επιμόρφωσης οδηγού είναι πιθανό να παραμείνουν ανέφικτες και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή τον περιορισμό της εξάπλωσης της COVID‐19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στο άρθρο 2 παράγραφοι 1, 2 και 3 του κανονισμού (ΕΕ) 2020/698, κατά περίπτωση. Η αίτηση αυτή μπορεί να αφορά τις περιόδους μεταξύ 1ης Φεβρουαρίου 2020 και 31ης Αυγούστου 2020 ή τις επτάμηνες περιόδους που ορίζονται στο άρθρο 2 παράγραφοι 1, 2 και 3 του εν λόγω κανονισμού, κατά περίπτωση, ή και τις δύο.
      Εάν, κατόπιν αίτησης που υποβάλλεται σύμφωνα με το άρθρο 2 παράγραφος 5 του κανονισμού (ΕΕ) 2020/698, η Εποπτεύουσα Αρχή της ΕΖΕΣ διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση, σύμφωνα με το άρθρο 2 παράγραφος 6 του εν λόγω κανονισμού, με την οποία επιτρέπεται στο ενδιαφερόμενο κράτος μέλος να εφαρμόσει παράταση των εν λόγω περιόδων. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η εν λόγω περιοδική κατάρτιση ή η σχετική πιστοποίηση, η σήμανση του εναρμονισμένου ενωσιακού κωδικού «95» ή η ανανέωση των δελτίων επιμόρφωσης οδηγού και, σε κάθε περίπτωση, δεν υπερβαίνει τους έξι μήνες.
      Με επιστολή της 15ης Ιουνίου 2020 (3), αναφερόμενη στο άρθρο 2 παράγραφοι 1 και 2 του κανονισμού (ΕΕ) 2020/698, η Νορβηγία υπέβαλε αιτιολογημένη αίτηση σύμφωνα με το άρθρο 2 παράγραφος 5 για να της επιτραπεί να εφαρμόσει παράταση κατά ένα μήνα της περιόδου που ορίζεται στο άρθρο 2 παράγραφοι 1 και 2 του εν λόγω κανονισμού. Η Νορβηγία προσκόμισε πρόσθετες πληροφορίες προς υποστήριξη του αιτήματός της στις 26 Αυγούστου 2020 (4).
      Σύμφωνα με τις πληροφορίες που παρασχέθηκαν από τη Νορβηγία, η ολοκλήρωση της περιοδικής κατάρτισης και η πιστοποίησή της και η σήμανση του εναρμονισμένου ενωσιακού κωδικού «95» είναι πιθανό να παραμείνουν ανέφικτες στη Νορβηγία έως τις 30 Σεπτεμβρίου 2020 λόγω των μέτρων που έχει λάβει για την πρόληψη ή τον περιορισμό της εξάπλωσης της νόσου COVID-19.
      Ειδικότερα, η Νορβηγία επέβαλε γενικά μέτρα περιορισμού της κυκλοφορίας, τα οποία περιλάμβαναν το κλείσιμο των εγκαταστάσεων κατάρτισης, συμπεριλαμβανομένων εκείνων που σχετίζονται με την περιοδική κατάρτιση των οδηγών που προβλέπεται στην οδηγία 2003/59/ΕΚ και των δημόσιων υπηρεσιών που σχετίζονται με την ανανέωση εγγράφων και αδειών.
      Τα μαθήματα περιοδικής κατάρτισης άρχισαν σταδιακά να λειτουργούν εκ νέου. Ωστόσο, τα μέτρα που είναι αναγκαία για τον περιορισμό της COVID-19 εξακολουθούν να επιβάλλουν περιορισμούς στις εν λόγω εγκαταστάσεις. Η Νορβηγία δηλώνει ότι οι εγκαταστάσεις κατάρτισης πρέπει να πληρούν τους σχετικούς εθνικούς κανόνες για την κοινωνική αποστασιοποίηση. Ως εκ τούτου, μόνο ένας μικρός αριθμός υποψηφίων είναι σε θέση να συμμετέχουν ταυτόχρονα στα μαθήματα κατάρτισης. Τα μέτρα αυτά που επιβλήθηκαν από τις νορβηγικές αρχές είχαν ως αποτέλεσμα τη σημαντική συσσώρευση καθυστερήσεων στους κατόχους αδειών, οι οποίοι δεν μπόρεσαν να ολοκληρώσουν την απαιτούμενη περιοδική κατάρτιση.
      Μετά την αξιολόγηση, σύμφωνα με το άρθρο 2 παράγραφος 6 του κανονισμού (ΕΕ) 2020/698, της αιτιολογημένης αναφοράς που ελήφθη από τη Νορβηγία δυνάμει του άρθρου 2 παράγραφος 5 του εν λόγω κανονισμού και των πρόσθετων πληροφοριών που παρασχέθηκαν, η Αρχή διαπιστώνει ότι η ολοκλήρωση της περιοδικής κατάρτισης ή της πιστοποίησής της, η σήμανση του εναρμονισμένου ενωσιακού κωδικού «95» ή η ανανέωση των δελτίων επιμόρφωσης οδηγού είναι πιθανό να παραμείνουν ανέφικτες και πέραν της 31ης Αυγούστου 2020, λόγω των μέτρων που έχει λάβει η Νορβηγία για την πρόληψη ή τον περιορισμό της εξάπλωσης της νόσου COVID-19. Ως εκ τούτου, πληρούνται οι απαιτήσεις που ορίζονται στο άρθρο 2 παράγραφος 5 του κανονισμού (ΕΕ) 2020/698.
      Θα πρέπει, συνεπώς, να επιτραπεί στη Νορβηγία να εφαρμόσει παράταση κατά ένα μήνα των αντίστοιχων περιόδων, μεταξύ της 1ης Φεβρουαρίου 2020 και της 31ης Αυγούστου 2020, που προσδιορίζονται στο άρθρο 2 παράγραφοι 1 και 2 του κανονισμού (ΕΕ) 2020/698,
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Επιτρέπεται στη Νορβηγία να εφαρμόσει παράταση κατά ένα μήνα της περιόδου μεταξύ της 1ης Φεβρουαρίου 2020 και της 31ης Αυγούστου 2020 που ορίζεται στο άρθρο 2 παράγραφος 1 του κανονισμού (ΕΕ) 2020/698 για τους σκοπούς του άρθρου 2 παράγραφοι 1 και 2 του εν λόγω κανονισμού.
      Η παρούσα απόφαση απευθύνεται στο Βασίλειο της Νορβηγίας.
      
         Βρυξέλλες, 31 Αυγούστου 2020.
         
            
               Για την Εποπτεύουσα Αρχή της ΕΖΕΣ
            
            Bente ANGELL-HANSEN
            
               Πρόεδρος
            
         
         
            Frank J. BÜCHEL
            
               Μέλος του Σώματος
            
         
         
            Högni KRISTJÁNSSON
            
               Αρμόδιο μέλος του Σώματος
            
         
         
            Carsten ZATSCHLER
            
               Προσυπογράφων ως Διευθυντής
            
            
               Νομικών και Εκτελεστικών Υποθέσεων
            
         
      
      
         (1)  ΕΕ L 165 της 27.5.2020, σ. 10. Ενσωματώθηκε στη συμφωνία για τον ΕΟΧ στο σημείο 4β του παραρτήματος XIII με την απόφαση της Μεικτής Επιτροπής του ΕΟΧ αριθ. 91/2020 της 18ης Ιουνίου 2020.
      
         (2)  Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου (ΕΕ L 226 της 10.9.2003, σ. 4). Ενσωματώθηκε στη συμφωνία για τον ΕΟΧ στο σημείο 37 του παραρτήματος XIII με την απόφαση της Μεικτής Επιτροπής του ΕΟΧ αριθ. 64/2006 (ΕΕ L 245 της 7.9.2006, σ. 13).
      
         (3)  Έγγραφο αριθ. 1138286.
      
         (4)  Έγγραφο αριθ. 1149283.